
A hatalom bomlása. Bodor Ádám hatalom-allegóriái

A hatalom allegorikus szerkezetét vizsgálom Bodor Ádám Verhovina madarai című regényében. A hatalom fogalmát Gilles Deleuze filozófiájából merítem, valamint a Félix Guattarival közösen írt Kafka című könyvében vázoltak alapján használom. Ebben a kontextusban a hatalom alapvető tulajdonsága a folyamatos elmozdulásban, majd újrarögzülésben, a gépezet szerkezetéhez hasonló mozgásban érhető tetten. Az allegóriát Paul de Man irodalomelméleti dekonstrukciós elvéből vezetem le. A Verhovina madarai retorikai struktúrája az allegória alakzatával szemlélteti a hatalom jelenlétét, a leírások révén ábrázolt bomló viszonyokat hozza a felszínre. A bomlás folyamatát egyrészről a Bodor-szövegek komparatív elemzésével, másrészről a Verhovina egyedülálló hatalom-képével mutatom be. Egyedülállósága ambivalens természetéből fakad; a hatalom strukturálisan nem, hanem retorikailag különbözik a Sinistra körzet vagy akár Az érsek látogatása hatalom-képétől (a körzet a Verhovinában megsemmisül). Értelmezésemben a Verhovina allegorikus retorikája a hatalom általános természetéről tesz tanúbizonyságot.



